嘯臺
作者：宋庠
朝代：宋

paragraphs: 孤壁橫天畿，巋然袤尋丈。
恭承晉高士，嘗此攄遐想。
臨風挹勝軌，意若無今曩。
當塗昔戰龍，典午方搆象。
忠賢履危運，鱗羽嬰密網。
烈烈熾邦刑，耽耽翦人望。
嵇呂膏碪斧，濤舒受羈鞅。
先生機且神，妙用包羣枉。
兀爾謝將迎，隤然寄昏放。
禮法雖我讎，智恬非外奬。
惻愴廣武游，留連步兵釀。
朅來桑梓國，憑高念長往。
舒嘯萬籟先，浮精九皇上。
歸禽宛頸還，秣駟臨芻仰。
當日天地心，寥寥共悲壯。
咄嗟涉千祀，隠軫存遺壤。
臨岸知是非，俎豆猶彷像。
我來一傾耳，城隅斷餘響。
梟鶚愁空林，狐狸語平莽。
高韵邈已徂，清銘復誰賞。
嘗聞史氏傳，塗窮輒怊悵。
正人與直轡，何代非流蕩。
淳風日已微，投辭謝精爽。